BARRIO BAROJA (PP, 2014-02-06):
Bai, eskerrik asko, presidente andrea, eta oso-oso labur, Prieto jaunaren berbei erantzuteko, batik bat.
Egiari zor, aise erantzun dakizuke zuri, Prieto jauna. Bestelako jarrera bat hartu duzu orain, jarrera erraz bat, aurrerakoi-itxurakoa, hauteskundeei begirakoa, baina jarrera hori ez dator bat zuen ibilbidearekin. Ez da koherentea.
Energia nuklearraren errege-erreginak izan zarete Espainian; zuek ireki dituzue arestian esandako zentral nuklear guztiak, eta, hortxe jarraitzen dute; zuek luzatu zenuten Santa María de Garoñaren balio-bizitza, eta zuen eraginez ari gara gaur eztabaida honetan, zuek jarri baitzenuten erabakia Endesaren eta Iberdrolaren esku edo, bestela esanda, Nuclenorren esku.
Enpresa horiek legera jo beharko dute, eta legea bete beharko dute. Segurtasun Nuklearreko Kontseiluaren errekerimenduak eta irizpenak bete beharko dituzte, eta erakunde horrek behin baino gehiagotan esan du dagoeneko Santa María de Garoñari buruz esan beharrekoa. Ez dago segurtasun-arazorik; bestelako arazoak egon dira, eta gorabehera horiek guztiak kontuan izanda hartu beharko dute enpresek erabakia.
Baina, berriz ere diot: berbaldi aurrerakoi hori egiten duzue, hauteskundeei begira, horixe komeni zaizuelako zuei, baina jokabide hori ez da arduratsua eta, batez ere, ez da koherentea.
Begira, Prieto jauna, nik Espainiako Gobernuaren jarrera babesten dut  - nire betebeharra da - ; jarrera hori babesten dut, eta azaldu dizut jada. Arestian adierazi dizudanez, Espainiako Gobernuaren energia-politikak mix dibertsifikatu, orekatu eta jasangarria du oinarri, bai ingurumenaren ikuspegitik, bai ekonomiaren ikuspegitik, eta eskura dauden energia-iturri guztiak eta eskura dauden ahalmen guztiak baliatzen dira sistema horren barruan. Espainiako Gobernuaren iritziz, egungo egoera ekonomikoan eta kontuan hartuta Espainia dela Europar Batasuneko estatu guztien artetik kanpoko energiaren mendekotasun handiena duen estatua, erabilgarri dugun energia-iturri bakar bati ere ezin diogu uko egin edo energia-iturri hori ahal baino gutxiago erabili. Horixe esan dut nik, eta horixe defendatu dut nik. Hori da nire jarrera, lehen azaldu dizudan horren aurrean.
Nik ez dut ezer asmatzen; ez didate inolako paperik eman. Betidanik izan dugun jarrera hori bera babesten ari naiz orain, erabateko koherentziaz energiaren ekoizpen-mota horren gaineko segurtasun teknologikoak eta energetikoak izan duen garapenarekin eta haren gainean izan den eztabaidarekin.
Azalpen bat eskatu didazu zuk, azaldu behar omen dizudala... Hauxe esan didazu: "Azaldu behar didazu...". Baina zer egiten ari dira, bada, zure kideak Madrilen? Zer egiten ari dira zure kideak Madrilen, Gobernuari galdetzeko eta Gobernua kontrolatzeko gaitasunarekin? Zer azaldu behar dizudalakoan nik! Zertan dihardu, bada, Madina jaunak Madrilen? Beste eztabaida batzuetan arituko da. Bada, agian, eztabaida honi kontu egin behar lioke, eztabaida garrantzitsu honi, energiaren ekoizpenari lotutako eztabaida honi! Beste eztabaida batzuetan murgilduta baitago, eta nik errespetatu egiten dut hori, eta zentzu horretan... Nolanahi ere, esaiozu hari; hark galdetu diezaiola Espainiako Gobernuari auzi hauen guztien gainean, baina ez nigana etorri erantzukizunik eskatzera.
Nik esana dizut, eta duela hilabete batzuk auzi honi buruz esandako gauza bera esaten ari natzaizu: segurtasun teknologikoa, segurtasun energetikoa eta indarrean dagoen legedia bete beharko da beti, bai, halaber, Segurtasun Nuklearreko Kontseiluak ezarritako irizpenak, gomendioak eta eskakizunak ere, noski. Eta, horrez gain, jabeen borondatea ere hor dago, eta gaur-gaurkoz legearen barruan dihardute, eta beren enpresak ekoizten jarrai dezan nahi dute. Eta enpresa horien interesak, bestalde, bat datoz Estatuaren interes orokorrekin.
Begira, ez dakit nik; bozeramale batzuek aurpegiratu egiten didate nolabait Maroto jaunaren jarrera. Badirudi-eta amorratuta zaudetela Maroto jaunak, iragarri dudan moduan, boto partikularra eman behar duelako! Bada, ez zaitzatela horrek amorrarazi. Baina kontu egiozu berbaldi honi, Talde Popularraren berbaldia baita, eta berbaldi honek, egun, bete-betean ulertzen du nondik nora jo behar den, eta begirunez hartzen du eta babesa ematen dio Espainiako Gobernuari eta Soria ministroaren jarrerari.
Maeztu jauna, leziorik ez. Leziorik ez. Ondotxo ezagutzen dugu zure lekuan aurretiaz egon zirenen ingurumen-politika eta politika antinuklearra. Zure legebiltzar-taldeak sekula ez du gaitzetsi energia nuklearrari lotuta pertsonen eta interesen kontra egindako atentatu bakar bat ere. Hori aldatzen ez den bitartean, alferrik ari zara niri zergura esaten, Maeztu jauna.
Eskerrik asko.